দীর্ঘ ৮ বছর পূর্বে সম্মেলনের মাধ্যমে নাজিরপুর উপজেলা যুবদলের কমিটি গঠিত হয়। এ কমিটিতে শফিকুল ইসলাম শাফিক সভাপতি, মিজানুর রহমান খান রিপন সাধারণ সম্পাদক ও সরদার গোলাম রব্বানি সাংগঠনিক সম্পাদক নির্বাচিত হয়েছিলেন। দীর্ঘদিন দেশের রাজনৈতিক পরিস্থিতি ও সাংগঠনিক প্রক্রিয়া ঢিলেঢালা থাকায় ওই কমিটির মেয়াদ শেষ হলেও নতুন কমিটি গঠন করা সম্ভব হয়নি। তবে এখন সারাদেশে কমিটি গঠন প্রক্রিয়া শুরু হওয়ায় নাজিরপুরেও যুবদলের নতুন কমিটি গঠনের গুঞ্জন শুরু হয়েছে। ইতোমধ্যে পদ প্রত্যাশী নেতারা জেলা ও কেন্দ্রে লবিং করার পাশাপাশি স্থানীয় যুবনেতাদের পক্ষে নিয়ে সমর্থন পেতে চালিয়ে যাচ্ছেন বিভিন্ন তৎপরতা। উপজেলা যুবদলের পদ পেতে অনেকে লবিং তদবির করলেও সাবেক ও বর্তমান ছাত্রনেতারা মনে করেন সারাদেশের মত নাজিরপুরেও তাদের দিয়েই গঠন করা হবে যুবদলের নতুন কমিটি।